Document ID: 32009R0760

ΚΑΝΟΝΙΣΜΌΣ (ΕΚ) αριθ. 760/2009 ΤΗΣ ΕΠΙΤΡΟΠΉΣ
της 19ης Αυγούστου 2009
για την τροποποίηση του κανονισμού (ΕΚ) αριθ. 1741/2006 για τον καθορισμό των όρων χορήγησης της ειδικής επιστροφής κατά την εξαγωγή κρεάτων χωρίς κόκκαλα από αρσενικά χονδρά βοοειδή, τα οποία τίθενται υπό καθεστώς τελωνειακής αποταμίευσης πριν από την εξαγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 170 σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1741/2006 της Επιτροπής (2) προβλέπει ότι τα κρέατα χωρίς κόκκαλα από αρσενικά χονδρά βοοειδή για τα οποία έχει γίνει δεκτή η δήλωση εισόδου στο απόθεμα υπόκεινται σε φυσικό έλεγχο, ο οποίος πρέπει να καλύπτει τουλάχιστον αντιπροσωπευτικό δείγμα 5 % των δηλώσεων εισόδου στο απόθεμα που έγιναν δεκτές.
(2)
Για λόγους ίσης μεταχείρισης μεταξύ των εμπορευομένων που πραγματοποιούν εξαγωγές δυνάμει του κανονισμού (ΕΚ) αριθ. 1741/2006 και των εμπορευομένων που πραγματοποιούν εξαγωγές απευθείας, πρέπει να διασφαλισθεί ότι οι ποσότητες που αφαιρούνται για τη διεξαγωγή των φυσικών ελέγχων προσμετρώνται κατά τον υπολογισμό των πληρωμών των επιστροφών κατά την εξαγωγή.
(3)
Ο κανονισμός (ΕΚ) αριθ. 612/2009 της Επιτροπής, της 7ης Ιουλίου 2009, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα (3), θεσπίζει ήδη την αρχή βάσει της οποίας οι ποσότητες των προϊόντων που έχουν ληφθεί ως δείγματα κατά την ολοκλήρωση των τελωνειακών διατυπώσεων εξαγωγής και δεν έχουν επιστραφεί αργότερα πρέπει, κατά τον υπολογισμό των πληρωμών των επιστροφών κατά την εξαγωγή, να θεωρούνται ως ποσότητες που δεν έχουν αφαιρεθεί.
(4)
Κατά συνέπεια, ο κανονισμός (ΕΚ) αριθ. 1741/2006 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 10 του κανονισμού (ΕΚ) αριθ. 1741/2006 προστίθεται η ακόλουθη παράγραφος 4:
«4. Για τον υπολογισμό των πληρωμών των επιστροφών κατά την εξαγωγή, οι ποσότητες των προϊόντων που έχουν ληφθεί ως δείγματα για τον φυσικό έλεγχο που προβλέπεται στο άρθρο 4 παράγραφος 8 και δεν έχουν επιστραφεί αργότερα θεωρούνται ότι δεν έχουν αφαιρεθεί από τις ποσότητες που εξήχθησαν.».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Αυγούστου 2009.

Labels: 3
17
6